## **Tájékoztató az altatásról az endoszkópos és proktológiai vizsgálatok során**

**Kedves Páciensünk!**

**Bevezetés**

Önnek a gasztoenterológus orvosa endoszkópos vizsgálatot javasolt. Ehhez, és a proktológiai vizsgálatokhoz bizonyos esetekben javasolt, vagy az Ön komfortja érdekében választható opció az altatás kérése. Az alábbiakban részletes tájékoztatást olvashat annak menetéről, kockázatairól, előnyeiről, az altatás előtti/utáni tudnivalókról. A tájékoztató elolvasásával és megértésével lehetséges, hogy tájékozott beleegyezését adja az altatásba.

**Mit jelent az altatás?**

Az altatás során altató orvos (aneszteziológus szakorvos) vesz részt a vizsgálatban, biztosítja, hogy Ön abból ne érezzen semmit, semmire se emlékezzen, a vizsgálat elvégzését ne hátráltassa a fájdalom vagy feszítő érzés, vagyis az nagyobb arányban sikeresen elvégezhető legyen. Az altatást vénásan adott, hatását gyorsan kifejtő és gyorsan lebomló gyógyszer adagolásával biztosítjuk (Propofol), melyet gyakran kiegészítünk kis dózisú Midazolammal. A páciens néhány másodperc alatt elalszik, és a gyógyszerhatás elmúlásával hamar fel is ébred. A szükséges dózist a páciens adottságaihoz (testsúly, életkor, pszichés izgatottság mértéke, anyagcsere) és a vizsgálat hosszához tudjuk igazítani. Így a vizsgálat teljes időtartama alatt biztosítani tudjuk, hogy a páciens aludjon. Mindezt biztonságos körülmények között, megfelelő eszközök rendelkezésre állásával (monitor, defibrillátor, szívó, Oxigén, gyógyszerek, légútbiztosítás eszközei, stb) végezzük.

**Mikor javasolt altatásban végezni a vizsgálatot?**

Tapasztalatunk szerint bizonyos esetekben előre lehet technikai nehézségekre számítani a vizsgálat során, ilyenkor különösen javasolt az altatás igénybevétele. Ilyen a vékony testalkat, feszes hasizmok, korábbi hasi műtétek megléte az előzményben (császármetszés is). Ha a beteg fájdalomtűrő képessége alacsony, nagymértékben szorong, fél a vizsgálattól, esetleg pánikbetegsége van, különösen előnyös az altatás igénybevétele.

**Hogyan történik az altatás, és milyen kockázatai vannak?**

Vastagbéltükrözés esetén a vizsgálat egy erre a célra kialakított, hátul kivágott nadrágban történik. A pólóját, felső részét magán hagyhatja, igény szerint pólót biztosítunk.

A vizsgálóasztalon hanyatt fekve vénát biztosítunk. Ez tűszúrással jár, majd egy vénás kanült (branüle) helyezünk be. Ezen keresztül adagoljuk a vizsgálat során az altatószert, ha szükséges infúziót, vagy egyéb gyógyszereket is ezen keresztül tudunk biztosítani. A vénabiztosítás néha nehézségekbe ütközik és előfordul, hogy több szúrásra van szükség a kanül behelyezéséhez. Az is előfordulhat, hogy a vizsgálat során a kanül kimozdul és ilyenkor a gyógyszer a véna melletti szövetekbe juthat ki, ott helyi irritációt okozva.

Vérnyomását, pulzusát, O2 szaturációját folyamatosan monitorizáljuk, ehhez az eszközöket felhelyezzük a vizsgálat megkezdése előtt (vérnyomásmérő, O2 orrszonda, O2 szaturáció mérő, szükség esetén EKG elektróda, vércukor mérés).

Altatásban végzett gyomortükrözés esetén nem szükséges a torok Lidocainos érzéstelenítése.

A vizsgálatot bal oldalfekvésben kezdjük, de elképzelhető, hogy ha a vizsgálat menete úgy kívánja, akkor annak során a hátára fordítjuk, esetleg a jobb oldalára (vastagbéltükrözés esetén).

A vizsgálat egész ideje alatt szakaszosan adagoljuk az altatószert, mely hatására Ön abból semmit sem érez, arra nem emlékszik. Az altatószer dózisa egyén függő, vagyis eltérő adag kell különböző testsúlyú, életkorú betegeknek, melyet egyéb paraméterek tovább módosítanak. Ha túl sok kerül a szervezetbe, a légzése felületesebbé válhat, súlyos esetben leállhat. Asthmás alapbetegség esetén roham alakulhat ki, hörgőgörcs léphet fel. Főleg a dohányos betegnél a felszaporodott légúti váladék miatt annak leszívására kerülhet sor. Előfordulhat hányás, öklendezés. Bármilyen váladék a tüdőbe jutva annak gyulladását okozhatja. Főleg nem jól beállított vérnyomás esetén annak ingadozása léphet fel, mely súlyos esetben átmeneti ideggyógyászati károsodáshoz, vagy szélütéshez vezethet. A szív koszorúereinek megbetegedése, korábban lezajlott szívinfarktus, szívritmuszavar azok ismétlődését, szívmegállás veszélyét hordozzák. Előfordulhat gyógyszerre kialakuló allergiás reakció, shock. Az altatószer megfelelő adagolását, a lehetséges komplikációk felismerését és azok megoldását az aneszteziológus szakorvos végzi. Rendelőnk megfelelően felszerelt a lehetséges szövődmények ellátásához (defibrillátor, monitor, szívó, gyógyszerek, oxigén, légútbiztosítás eszközei), de elképzelhető bizonyos esetekben, hogy mentő hívására, kórházi ellátás igénybevételére szorulunk.

A vizsgálat végeztével a páciens nagyon hamar felébred, és saját lábán tud a pihenő helyiségbe átmenni, kíséretünkkel. A kezdeti álmosság gyorsan szűnik. Ide hozzátartozóját be tudjuk hívni. Amennyiben szükséges, tovább kap infúziót, gyógyszereket és monitorizáljuk vérnyomását, pulzusát, O2 szaturációját. Külön mosdóhelyiség áll rendelkezésre, igény szerint törölközőt is biztosítunk. Körülbelül 20-30 perc elteltével távolítjuk el a vénás kanült, amikor az aneszteziológus úgy ítéli meg, hogy az ébersége már elért egy biztonságos szintet. Ekkor már ihat vizet, majd egy könnyebb ételt fogyaszthat (ezt egyes esetek módosíthatják, például a polyplevétel).

Miután beszélt orvosával, kérdéseire választ kapott, hozzátartozó kíséretében távozhat.

Szeretnénk hangsúlyozni, hogy a fentiekben felsorolt középsúlyos-súlyos szövődmények rendkívül ritkán fordulnak elő (0,002%). Az altatást, és a vizsgálatot is ajánlott egyensúlyban lévő betegségek mellett elvégezni (vérnyomás, vércukor, légzőszervi betegségek). Az altató orvos jelenléte, a monitorizálás, a vénabiztosítás mind fokozzák az Ön vizsgálat alatti biztonságát. A gasztroenterológussal való konzultáció során, amennyiben endoszkópos vizsgálat elvégzése javasolt, szó fog esni az altatás lehetőségéről. Előfordulhat, hogy gasztroenterológus szakorvosa úgy látja, hogy biztonsági szempontból szükséges az altathatóság megítélése. Ilyen esetben az altatóorvos fel fogja venni Önnel a kapcsolatot telefonon, szükség esetén személyes konzultáció keretében. Amennyiben kérdést szeretne feltenni, azt személyesen az altatás előtt, vagy igény szerint telefonon recepciós kollégáink segítségével bármikor megteheti.

Amennyiben az altatóorvos úgy ítéli meg, hogy az altatás túl kockázatos, ezt a vizsgálat előtt Önnel egyezteti.

**Milyen vizsgálatok szükségesek a vizsgálathoz, és az altatáshoz?**

Minden pácienstől kérünk egy 1-3 hónapnál nem régebbi teljes laborvizsgálatot, mely alvadási paramétereket is tartalmaz. Ezen felül célzott vizsgálatot (EKG, mellkas röntgen, kardiológiai vélemény) speciális esetekben kérünk, külön egyeztetést követően.

**Altatás előtti és utáni tudnivalók:**

Az altatásos endoszkópos vizsgálatok előtt kérjük tartsa be az alábbiakat:

Kérjük, hogy rendszeresen szedett gyógyszerei közül a vérnyomáscsökkentő, szívritmusra, epilepsziára, pajzsmirigyre, asthmára ható gyógyszereket altatás előtt **szedje be.**

A cukorbetegség kezelésére alkalmazott tablettás gyógyszerek, valamint

-véralvadásgátló (“vérhígító”) szereket **ne szedje be**.

Ezek elhagyhatóságáról, az elhagyás időpontjáról kezelőorvosa dönt, ezért is fontos, hogy őt a konzultáció során tájékoztassa rendszeres gyógyszerszedéséről.

Amennyiben az előre egyeztetett altatásos endoszkópos vizsgálat előtt **hurutos légúti betegség (váladékos köhögés, orrfolyás, torokfájás, hőemelkedés, láz) vagy egyéb lázas betegség** tünetei jelentkeznek, kérjük az előkészítés megkezdése előtt erről tájékoztassa kezelőorvosát, mivel zajló légúti fertőzés vagy egyéb lázas állapot esetén a nem sürgős beavatkozások altatását az Ön biztonsága érdekében nem javasolt elvégezni.

Az altatásos vizsgálat tervezett időpontja előtti 4 óráig vizet ihat, az utolsó órában maximum 1 dl-t. Például, ha a vizsgálat tervezett kezdése délután 5 óra, akkor délután 12 és 13 óra között maximum 1 dl vizet ihat meg. Az étkezés utolsó időpontja a vizsgálat típusától (gyomor, illetve vastagbél tükrözés) függ, erről a külön tájékoztatókban tájékozódhat.

A vizsgálatra kérjük minden esetben hozzon kísérőt. Az ő jelenlétében tud távozni, és javasolt, hogy amennyiben megoldható, a vizsgálat utáni 12 órát ne egyedül töltse. Az altatás után fennmaradhat kismértékű bágyadtság, könnyebben elaludhat, a reflexek tompulnak. Ezért ellenjavallt a vezetés, az alkohol fogyasztás, a sportolás, fizikai megerőltető munkavégzés, a hivatalos, jogi dokumentum aláírása.

Köszönjük, hogy a fentiek betartásával hozzájárul ahhoz, hogy altatásos vizsgálata zökkenőmentesen, a lehető legnagyobb biztonságban történjen meg.

Köszönettel,

Budai és Pesti Gasztroenterológiai Centrum aneszteziológus csapat

Készítette: Dr Papp Eszter Katalin

Lektorálta: Dr Szőnyi Miháy